'मेरो भ्वाइस युनिभर्स'को निर्णायकमा गायक दीप श्रेष्ठ
‘इन्ट्रा नेसनल वेलफेयर एण्ड सपोर्ट फाउन्डेसन अफ अमेरिका’ले आयोजना गर्न लागेको दुई रियालिटी शोमध्ये ‘मेरो भ्वाइस युनिभर्स’को निर्णायकमा वरिष्ठ गायक दीप श्रेष्ठ अनुबन्धित हुनुभएको छ ।
काठमाडौं, चैत १९ गते । ‘इन्ट्रा नेसनल वेलफेयर एण्ड सपोर्ट फाउन्डेसन अफ अमेरिका’ले आयोजना गर्न लागेको दुई रियालिटी शोमध्ये ‘मेरो भ्वाइस युनिभर्स’को निर्णायकमा वरिष्ठ गायक दीप श्रेष्ठ अनुबन्धित हुनुभएको छ । अमेरिकामा सेटलमेन्ट गरिएका भुटानी शरणार्थी समुदायको संस्था इन्ट्रा नेपालले केही वर्षदेखि दुई रियालिटी सो सञ्चालन गर्दै आएको हो । इन्ट्राले विश्वभर छरिएर रहेका प्रतिभालाई समावेश गर्दै ‘मेरो भ्वाइस र मेरो डान्स युनिभर्स’को अडिसन गरिरहेको छ । यी दुवै रियालिटी साेको विजेताले १-१ करोड रुपियाँ पुरस्कार प्राप्त गर्ने बताइएको छ ।काठमाडौंमा आयोजित पत्रकार सम्मेलनमा फाउन्डेसनका केन्द्रीय अध्यक्ष डिल्ली अधिकारीको उपस्थितिमा नेपाल च्याप्टर अध्यक्ष दिलीप रायमाझीले निर्णायक मण्डललाई स्वागत गर्नुभएको हो ।काठमाडौंमा अहिले ‘मेरो भ्वाइस युनिभर्स’को साइटलेस अडिसन सुरु भएको छ । शोमा दीप श्रेष्ठसँगै पुष्पन प्रधान, शिव परियार, सङ्गीतकार सुरेश अधिकारी, गायिका अन्जु पन्त र सुजाता बर्मा निर्णायकको रूपमा हुनुहुन्छ ।कार्यक्रमलाई हास्य कलाकार सन्दीप क्षेत्री र रीमा विश्वकर्माले होस्ट गर्ने बताइएको छ । 